Onsdag formiddag blev en 32-årig mand, der afsoner en fængsselsstraf i Storstrøm Fængsel, befriet af flere gerningsmænd ved sygehuset i Nykøbing Falster.

Men nu er han fanget, oplyser Sydsjællands og Lolland Falsters Politi.

- Vi har nu anholdt den flygtede fange, siger politiinspektør, Kim Kliver, fra Sydsjællands og Lolland Falsters politi og fortsætter:

- Vores efterforskning i går aftes førte os til et køretøj i København, hvor vi med hjælp fra Københavns Politi fik køretøjet standset. I køretøjet fandt vi føreren, og ved den efterfølgende ransagning fandt vi også den flygtede fange fra Storstrøm Fængslet.

Den flygtede fange havde gemt sig i bagagerummet.

Læs også : Politiet anholder mand i forbindelse med fangeflugt

Føreren af bilen var en 23-årig mand, og onsdag formiddag havde politiet også anholdt en 26-årig mand på Bogø, som mistænkes for at have været med til befrielsesaktionen.

- Vi er nu i den situation, at vi har tre personer som vil blive fremstillet i grundlovsforhør i formiddag, siger Kim Kliver.

Selvom det har været en voldsom oplevelse for de involverede, er det sjældent, at man bruger våben til at true sig fri fra sit fængselsophold, understreger han.

De anholdte fremstilles i grundlovsforhør torsdag formiddag i retten i Nykøbing Falster.

Sydsjællands og Lolland Falsters Politi bekræfter også, at de stadig leder efter en fjerde mand i forbindelse med befrielsesaktionen.